2 ช็อกโกแลตไทย สัญชาติไทยคว้ารางวัล International Chocolate Awards ภูมิภาคเอเชียแปซิฟิก
ข่าวดีของวงการช็อกโกแลตไทย แบรนด์ช็อกโกแลตสัญชาติไทยพาโกโก้ที่ปลูกในประเทศขึ้นรับรางวัล International Chocolate Awards ในภูมิภาคเอเชียแปซิฟิก ถึง 2 แบรนด์ด้วยกันในการประกาศผล International Chocolate Awards Asia-Pacific 2018 เมื่อวันที่ 14 กันยายน 2561 ที่เมืองเกาสง ประเทศไต้หวัน แบรนด์ช็อกโกแลตไทย 2 ยี่ห้ออันได้แก่ กาด โกโก้ (Kad Kokoa) และภราดัย ช็อกโกแลต (Paradai Chocolate) ได้เข้ารับรางวัลระดับเงิน (Silver) และทองแดง (Bronze) กาด โกโก้ ได้รางวัลระดับทองแดง ในหมวดหมู่ดาร์กช็อกโกแลตแท่งที่ผลิตด้วยโกโก้จากแหล่งเดียว (Plain/Origin Dark Chocolate Bars) สำหรับช็อกโกแลตจากเชียงใหม่ (Chiang Mai Single Origin)ขณะที่ภราดัย ช็อกโกแลต คว้าถึง 2 รางวัลในหมวดเดียวกันคือ ช็อกโกแลตนมที่มีสัดส่วนเปอร์เซ็นต์โกโก้เกิน 50% ที่ผลิตด้วยโกโก้จากแหล่งเดียว (Plain/Origin Dark Milk Chocolate Bars) สำหรับโกโก้จากประเทศเบลีซ 63% ได้รางวัลระดับเงิน และโกโก้จากนครศรีธรรมราช 58% ได้รางวัลระดับทองแดงนอกจากนั้นช็อกโกแลตที่ได้รับรางวัลระดับทอง เงิน และทองแดง ในการประกวดระดับภูมิภาคจะได้ผ่านเข้าไปร่วมในรอบตัดสินในระดับโลก ซึ่งจะจัดขึ้นในเดือนตุลาคม และจะประกาศผลในวันที่ 17 พฤศจิกายน 2561 ที่เมืองฟลอเรนซ์ ประเทศอิตาลีรางวัล International Chocolate Awards เริ่มจัดตั้งขึ้นเมื่อปี พ.ศ. 2555 โดยการร่วมมือของกลุ่มอิสระจากประเทศอังกฤษ อิตาลี และสหรัฐอเมริกา และได้จัดการตัดสินช็อกโกแลตโดยผู้ทรงคุณวุฒิที่มีทั้งนักชิมช็อกโกแลต เชฟขนมหวาน นักข่าวสายอาหาร บล็อกเกอร์ เชฟ และซอมเมอลิเยร์จากหลายประเทศ ในแต่ละปีจะมีการแบ่งการตัดสินช็อกโกแลต 24 หมวดหมู่ เริ่มจากในระดับภูมิภาค ได้แก่ภูมิภาคอเมริกา เอเชียแปซิฟิก และยุโรป โดยผู้ที่ได้รางวัลในระดับภูมิภาคจะมีสิทธิ์ส่งเข้าร่วมประกวดในระดับโลกได้ สำหรับภูมิภาคเอเชียนั้นปีนี้เป็นการประกวดปีที่ 2 และประเทศที่คว้ารางวัลไปเยอะที่สุดคือญี่ปุ่น ที่ได้รับกว่า 80 รางวัล จากทุกหมวดรวมกันก่อนหน้านั้นช็อกโกแลตจากสวนของกาด โกโก้ ยังไปคว้ารางวัล Academy of Chocolate Awards 2018 จากสหราชอาณาจักร มาครองเมื่อเดือนพฤษภาคมที่ผ่านมาอีกด้วย ส่วนใครอยากชิมช็อกโกแลตรางวัลของกาด โกโก้ คงต้องรอหน่อย เพราะของจะมีอีกทีปลายเดือนตุลาคม ใครอดใจไม่ไหวก็ไปชิมช็อกโกแลตตัวอื่นก่อนได้ที่คาเฟ่ กาด โกโก้ ในซอยนราธิวาส 17 กรุงเทพฯส่วนทางภราดัย ช็อกโกแลตนมจากนครศรีธรรมราชตัวที่ได้รางวัล มีขายที่คาเฟ่บนถนนตะนาว กรุงเทพฯ แล้ว ในราคาแท่งละ 250 บาท 
กาด โกโก้ (Kad Kokoa) และภราดัย ช็อกโกแลต (Paradai Chocolate) แบรนด์ช็อกโกแลตไทยคว้ารางวัล International Chocolate Awards ในภูมิภาคเอเชียแปซิฟิก ปี 2018